SA vrou gaan in Kanada vervolg wordFoto: Brian via Wikimedia Commons (“Departing Toronto Pearson”) ŉ Vrou van Sandhurst in Johannesburg wat glo ŉ vlugkelner met ŉ bottel water gegooi het, gaan krimineel aangekla word in Kanada, het die Sunday Times berig. Nomantangwa Babhekile Johansson (30), die vrou van Lars-Eric Johansson, uitvoerende hoof van Ivanhoe Mines, was op 17 Desember met Air Canada op die vlug van Londen na Toronto toe die voorval plaasgevind het. Die vliegtuig moes na Halifax Stanfield Internasionale Lughawe herlei word waar sy in hegtenis geneem is. Sy het die aand in polisie-aanhouding deurgebring voordat sy in die hof verskyn het om aansoek te doen om borgtog. Greg Church, woordvoerder vir die koninklike Kanadese berede polisie (RCMP), het gesê Johansson is vrygelaat nadat sy borgtog van R100 000 betaal het. “Sy moet elke Vrydag telefonies by die lughawepolisie aanmeld en sy moet in Kanada bly totdat die saak deur die hof afgehandel is,” het Church gesê. Volgens mediaberigte in Kanada staan Johansson tereg op ses aanklagte insluitend aanranding met ŉ wapen en dat sy ŉ steurnis veroorsaak het. Sy het haar paspoort ingehandig en bly by familielede in Ontario. Sy moet op 22 Januarie weer in die hof verskyn. ‘n Video van haar aankoms by die polisiestasie na haar inhegtenisneming is op The Chronicle Herald te sien.